जमशेदपुर. बीएड में दाखिला के नाम पर ठगी के मामले में लोहरदगा पुलिस ने शुक्रवार की रात मानगो डिमना रोड संजय पथ निवासी छात्र नेता अरविंद वैद्य को गिरफ्तार किया। पुलिस उलीडीह थाना में छात्र नेता से पूछताछ कर रही है।
पुलिस के अनुसार, अरविंद वैद्य ने एक छात्रा से जमशेदपुर के प्रतिष्ठित कॉलेज में बीएड में दाखिला कराने के नाम पर 40 हजार रुपए लिया था, लेकिन न दाखिला कराया और न रुपए ही वापस किया। बाद में छात्रा की शादी लोहरदगा में हो गयी। बार-बार छात्रा के घरवालों द्वारा तकादा करने के बावजूद अरविंद ने न तो नामांकन कराया और न रुपए ही वापस किए। परेशान होकर छात्रा ने वर्ष 2014 में लोहरदगा में छात्र नेता के खिलाफ प्राथमिकी दर्ज करा दी। इस मामले में अरविंद के खिलाफ कोर्ट से वारंट भी जारी है।
लोहरदगा पुलिस को थी तलाश
प्राथमिकी दर्ज होनाे के बाद लोहरदगा पुलिस अरविंद वैद्य की तलाश में थी। कोर्ट से वारंट निर्गत होना पर शुक्रवार को लोहरदगा पुलिस शहर पहुंची। शहर पहुंचने के बाद उलीडीह पुलिस की मदद से संजय पथ स्थित अरविंद वैद्य के घर पर छापामारी कर उसे गिरफ्तार कर लिया। हालांकि जैसे ही पुलिस उसके घर पहुंची, परिवार वालों ने जम कर विरोध किया। परिवार के लोगों ने पुलिस को बताया कि अरविंद छात्र नेता है, लेकिन पुलिस ने उनकी एक न सुनी और उसे गिरफ्तार कर उलीडीह थाना ले आई।
जानकारी मिलने पर पैरवी करने पहुंचे राजनीतिक दलों के नेता
छात्र नेता अरविंद की गिरफ्तारी की जानकारी मिलते ही कई राजनीतिक दलों के नेता थाना पहुंच गए और थाने से ही रिहाई के लिए पैरवी करने लगे। नेताओं ने पुलिस से कहा कि वे मामले में अरविंद कोर्ट में सरेंडर कर बेल करा लेंगे, लेकिन पुलिस ने उनकी एक न सुनी। मालूम हो कि अरविंद वैद्य कई छात्र संगठनों से जुड़े हैं।
मानगो में है शिकायतकर्ता का मायके
ठगी की शिकायत करनेवाली पीड़िता मानगो की रहने वाली है, जबकि उसका ससुराल लोहरदगा में है। युवती ने को-ऑपरेटिव कॉलेज में बीएड में दाखिला के लिए अरविंद वैद्य को 40 हजार रुपए दिया था, लेकिन दाखिला नहीं हुआ। जब छात्र नेता ने पैसे वापस करने से इनकार किया, तो पीड़िता ने लोहरदगा थाना में अरविंद के खिलाफ प्राथमिकी दर्ज करा दी।
आरोपी से हो रही पूछताछ
-बीएड में दाखिला के नाम पर युवती से 40 हजार रुपए की ठगी मामले में अरविंद वैद्य को गिरफ्तार किया गया है। लोहरदगा पुलिस ने छापामारी कर उसे घर से पकड़ा। गिरफ्तार अरविंद से पूछताछ की जा रही है। कमलेश पासवान, थाना प्रभारी, उलीडीह
पूर्व में भी घट चुकी है ठगी की घटना
शहर के स्कूल-कॉलेजों सहित मेडिकल, इंजीनियरिंग, लॉ कॉलेज व बीएड कॉलेजों में दाखिला के नाम पर ठगी की कई घटनाएं पूर्व में भी घट चुकी हैं। ठगी के कई मामलों में छात्र नेताओं की संलिप्तता की बातें सामने आती रही हैं। ठगी के ऐसे मामलों में मानगो, साकची और बिष्टुपुर थाना में कई मामले दर्ज हैं। गिरोह के सदस्य मेडिकल, इंजीनियरिंग सहित लॉ व बीएड कॉलेजों मे में दाखिला के नाम पर शहर के छात्रों व उनके अभिभावकों को झांसा देकर अपने जाल में फंसाते हैं। जाल में फंसाने के बाद उनसे रुपए लेकर फरार भी हो जाते हैं।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva